TARYBOS REGLAMENTAS (EB) Nr. 189/2009
2009 m. kovo 9 d.
iš dalies keičiantis Tarybos reglamentą (EB) Nr. 1425/2006, nustatantį galutinį antidempingo muitą tam tikriems importuojamiems Kinijos Liaudies Respublikos ir Tailando kilmės plastikiniams maišeliams ir krepšeliams ir nutraukiantį tyrimą dėl tam tikrų Malaizijos kilmės plastikinių maišelių ir krepšelių importo
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/1996 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau - pagrindinis reglamentas),
atsižvelgdama į Tarybos reglamentą (EB) Nr. 1425/2006 (2), ypač į jo 2 straipsnį,
atsižvelgdama į Komisijos pasiūlymą, pateiktą pasikonsultavus su Patariamuoju komitetu,
kadangi:
A. ANKSTESNĖ PROCEDŪRA
(1)
Reglamentu (EB) Nr. 1425/2006 Taryba nustatė galutinį antidempingo muitą tam tikriems į Bendriją importuojamiems Kinijos Liaudies Respublikos (KLR) ir Tailando kilmės plastikiniams maišeliams ir krepšeliams, kurių KN kodai yra ex 3923 21 00 (TARIC kodas 3923210020), ex 3923 29 10 (TARIC kodas 3923291020) ir ex 3923 29 90 (TARIC kodas 3923299020). Atsižvelgiant į tai, kad atliekant tyrimą, po kurio nustatytas antidempingo muitas (toliau - pradinis tyrimas), buvo daug bendradarbiaujančių eksportuojančių gamintojų, buvo atrinkti tam tikri Kinijos ir Tailando eksportuojantys gamintojai ir atrinktoms bendrovėms buvo nustatytos individualios 4,8-14,3 % muito normos, kitoms neatrinktoms bendradarbiaujančioms KLR bendrovėms buvo nustatyta 8,4 % muito norma, o neatrinktoms bendradarbiaujančioms Tailando bendrovėms - 7,9 % muito norma. Bendrovėms, kurios nepranešė apie save arba nebendradarbiavo atliekant tyrimą, buvo nustatytos 28,8 % (KLR bendrovėms) ir 14,3 % (Tailando bendrovėms) muito normos.
(2)
Reglamento (EB) Nr. 1425/2006 2 straipsnyje nustatyta, kad naujajam KLR ar Tailando eksportuojančiam gamintojui pateikus Komisijai pakankamai įrodymų, kad:
-
tiriamuoju laikotarpiu (nuo 2004 m. balandžio 1 d. iki 2005 m. kovo 31 d.) jis neeksportavo į Bendriją 1 straipsnio 1 dalyje nurodytų produktų (pirmasis kriterijus),
-
jis nėra susijęs nė su vienu KLR arba Tailando eksportuotoju arba gamintoju, kuriam taikomos šiuo reglamentu nustatytos antidempingo priemonės (antrasis kriterijus), ir
-
jis faktiškai eksportavo į Bendriją nagrinėjamąjį produktą pasibaigus tiriamajam laikotarpiui, kuriuo remiantis buvo nustatytos priemonės, arba yra neatšaukiamai įsipareigojęs eksportuoti į Bendriją didelius kiekius (trečiasis kriterijus),
šio reglamento 1 straipsnį galima iš dalies keisti, nustatant tokiam naujajam eksportuojančiam gamintojui muito normą, taikomą neatrinktoms bendradarbiaujančioms bendrovėms, t. y. 8,4 % muito normą Kinijos bendrovėms ir 7,9 % muito normą Tailando bendrovėms.
B. NAUJŲJŲ EKSPORTUOJANČIŲ GAMINTOJŲ PRAŠYMAI
(3)
Septynios bendrovės (penkios KLR bendrovės ir dvi Tailando bendrovės) pateikė prašymus suteikti joms tokį patį statusą kaip ir pradiniame tyrime bendradarbiavusioms neatrinktoms bendrovėms (toliau - naujojo eksportuojančio gamintojo statusas).
(4)
Siekiant nustatyti, ar šios septynios bendrovės atitinka Reglamento (EB) Nr. 1425/2006 2 straipsnyje nustatytus kriterijus naujojo eksportuojančio gamintojo statusui suteikti, buvo atliktas tyrimas.
(5)
Visiems septyniems pareiškėjams buvo išsiųsta paraiškos forma ir paprašyta pateikti įrodymų, kad jie atitinka minėtus tris kriterijus.
(6)
Dvi Kinijos bendrovės, prašiusios suteikti naujojo eksportuojančio gamintojo statusą, nepateikė prašomos informacijos. Todėl nebuvo galimybės patikrinti, ar šios bendrovės atitinka Reglamento (EB) Nr. 1425/2006 2 straipsnyje nustatytus kriterijus, ir jų prašymai turėjo būti atmesti.
(7)
Viena Tailando bendrovė pateikė klaidingą informaciją, todėl jos prašymas atmestas.
(8)
Viena Tailando bendrovė tiriamuoju laikotarpiu eksportavo nagrinėjamąjį produktą į Bendriją. Todėl ji neatitiko pirmojo kriterijaus ir jos prašymas atmestas.
(9)
Manoma, kad įrodymų, kuriuos pateikė kiti trys Kinijos eksportuojantys gamintojai, pakanka įrodyti, kad jie atitinka Reglamento (EB) Nr. 1425/2006 2 straipsnyje išdėstytus kriterijus ir todėl jiems nustatoma muito norma, taikoma neatrinktoms bendradarbiaujančioms bendrovėms (t. y. 8,4 % muito norma, taikoma Kinijos bendrovėms) ir jų pavadinimai įtraukiami į eksportuojančių gamintojų sąrašą, pateiktą Reglamento (EB) Nr. 1425/2006 I priede.
(10)
Pareiškėjams ir Bendrijos pramonei buvo pranešta apie nagrinėjant nustatytus faktus ir suteikta galimybė pateikti pastabas.
(11)
Visi suinteresuotųjų šalių pateikti argumentai ir pastabos buvo išnagrinėti ir į juos, prireikus, buvo tinkamai atsižvelgta,
PRIĖMĖ ŠĮ REGLAMENTĄ:
1 straipsnis
Į Kinijos Liaudies Respublikos gamintojų sąrašą, pateiktą Reglamento (EB) Nr. 1425/2006 I priede, įtraukiamos šios bendrovės:
Bendrovė
Miestas
Huiyang Kanlun Polyethylene Manufacture Factory
Huizhou
Bao Xiang Plastic Bag Manufacturing (Shenzhen) Co., Ltd.
Shenzhen
Quanzhou Polywin Packaging Co. Ltd.
Nanan
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. kovo 9 d.